Tobias Ellebæk skal spille i den røde trøje frem til sommeren 2020.

Den hårdtskydende bagspiller Tobias Ellebæk har forlænget med Aalborg Håndbold frem til sommeren 2020. Han kom til Aalborg Håndbold i 2016, hvor han var med til at sikre klubben sit tredje mesterskab. - Jeg er glad for at have forlænget samarbejdet yderligere et år. Min tid i klubben har allerede budt på flere store oplevelser, og jeg ser frem til at kæmpe med i toppen og forhåbentlig sikre mere metal til Aalborg. Derudover er det også fantastisk at spille i Jutlander Bank Arena, og jeg glæder mig til mange flere optrædender foran vores trofaste fans, siger Tobias Ellebæk. Den 26-årige morsingbo har indtil videre spillet 96 kampe i den røde trøje, og direktør Jan Larsen er glad for, at det nu bliver til mange flere. Det er dejligt at have sikret Tobias Ellebæk heri klubben yderligere et år, og han har specielt den seneste sæson gennemgået en forrygende udvikling. Med sin eksplosive spillestil og stærke skudarm bidrager han med nogle vigtige kvaliteter til holdet, siger Jan Larsen. Aalborg Håndbold ligger i øjeblikket på førstepladsen i herrehåndboldligaen og skal i næste kamp op mod Bjerringbro på udebane.